**Misli za pridigo (nagovor)**

Kako pomembna je mati v življenju otroka? Vsak od nas ve, da je zelo pomembna. Brez tako pomembne osebe, kot je „mati“, bi bilo življenje otroka vedno težavno, in vedno bi dvomil o tem, da je kot človek lahko ljubljen. Ta pomembni položaj matere pa je v naši družbi privedel do tega, da številni mislijo, da morajo biti matere popolne. Vendar mater, narejenih po meri, ni. Družba terja in ima določeno podobo matere: da je vedno dobre volje, takoj po porodu otroka mora biti spet vitka in lepa, vzgajati otroka, ob tem biti poklicno uspešna, peči mora pecivo in obvladati small-talk, vedeti mora za pravi nasvet in pravega zdravnika, otroku omogočiti življenjsko pot in hkrati od njega nekaj terjati in ga podpreti.

Vendar ne more vsaka mati izpolniti vseh pogojev. Nekaterim manjka opora moža ali družine. Matere so pod pritiskom in morajo otroke in svoj poklic spraviti pod isto streho. Velikokrat ostane premalo denarja za življenje, ker morejo zaradi oskrbe otrok opravljati le delo s skrajšanim delovnim časom. Zaradi tega prihajajo posebej matere samohranilke v socialne ustanove Caritas na Koroškem, kjer jim svetujemo in tudi finančno pomagamo. Caritas je velikokrat zadnja možnost za pot iz brezizhodnega položaja. Na to stisko mater nas želi opozarjati Caritas z akcijo „matere v stiski“.

Vsak odnos matere do svojega otroka je edinstven. Kajti vsaka mati je poseben človek za otroka in vsak otrok je poseben človek za mater, vseeno kakšne so okoliščine. Novejše raziskave kažejo, da otrok spozna glas svoje matere že v njenem telesu. Z glasom in naklonjenostjo matere se izoblikuje osnovna povezanost med njo in otrokom. V trenutku, ko je otrok zagledal luč sveta, bo sledil glasu matere. Kajti otrok se zaveda, da dobi od nje življenje, hrano in ljubezen.

Podobno je, ko poslušamo Jezusov glas. Če zaupamo njegovim besedam, bo naš odnos do njega rasel. Spoznali bomo, da nam želi le dobro. Kajti zato, da bi se povezal z nami, je dal vse. Da bi bili mi rešeni, je dal celo življenje. Če bomo poslušali njegov glas, bomo deležni novega, večnega življenja in neskončne ljubezni, in to je tisto, kar nam obljublja Jezus.

Po materah dobimo že tu na zemlji dober vtis o tem, kar nam želi Bog v še veliko večjem obsegu podariti. Po njih spoznamo, kaj pomenijo: ljubezen, varnost, zaščita, hrana. Vse to in še veliko več nam želi Bog na nepopisen način podariti, če smo pripravljeni za odnos z njim in postanemo ljudje, ki slišijo njegov glas. Zato je pomembno, da lahko vsak otrok naredi izkušnjo življenja v polnosti, da vsak otrok lahko uživa varnost, zaščito, hrano, toploto, dobro izobrazbo in druge pomembne stvari. Kajti šele tako vsaj delno spozna, kaj pomeni ljubezen, ki jo ima Bog za vsakega otroka.

Mi lahko danes postanemo izraz te ljubezni s tem, ko prevzamemo odgovornost za otroke in matere, ki so na senčni strani življenja. Te matere potrebujejo v vedno večji meri pomoč od zunaj, da lahko svojim otrokom ponudijo vse tisto, kar potrebujejo, med drugim dobro vzgojo in dobro izobrazbo. Zavedati se moramo, da matere ne morejo same poskrbeti za to, da bodo pripadniki naslednje generacije odgovorni nosilci naše prihodnosti. Vsak od nas mora prispevati svoj delež, za vse tiste, ki imajo slabše izhodišče kot mi.

V tem smislu vas povabim, da darujete za nabirko Caritas „matere v stiski“ in tako že tukaj in sedaj obrišete to ali ono solzo. Tako lahko zagotovimo, da bo Caritas na Koroškem tudi v prihodnje zanesljiv pomočnik za matere v stiski.